Viiratsi 6. november 2024 nr 441

**Mustivere külas Karola tee 4 ja Karola tee**

**katastriüksuste detailplaneeringu algatamine ja**

**keskkonnamõju strateegilise hindamise algatamata jätmine**

Enno Rimmel esitas taotluse (reg 29.08.2024 nr 7-2/24/13-1) detailplaneeringu algatamiseks Mustivere külas Karola tee 4 (katastritunnus 62901:002:0165) ja Karola tee (katastritunnus 62901:002:0162) katastriüksustel. Detailplaneeringu eesmärk on jagada katastriüksus kaheks elamumaa krundiks ning anda ehitusõigus üksikelamute püstitamiseks.

05.11.2013 moodustus Viljandi vald, mis on Paistu valla, Pärsti valla, Saarepeedi valla ja Viiratsi valla õigusjärglane.

Taotleval planeeringualal kehtib Pärsti Vallavolikogu 19.04.2006 määrusega nr 13 „Üldplaneeringu kehtestamine“ kehtestatud Pärsti valla üldplaneering, milles on taotletavale detailplaneeringualale märgitud põllumajandusmaa (MP) juhtotstarve, mis ei keela elamumaa kruntideks jagamist ning üksikelamute püstitamist.

Planeerimisseaduse § 125 lg 2 sätestab muu hulgas, et detailplaneeringu koostamine on nõutav üldplaneeringuga määratud detailplaneeringu koostamise kohustusega alal või juhul.

Taotletaval detailplaneeringualal kehtib Pärsti Vallavolikogu 15.02.2011 otsusega nr 106 „Detailplaneeringu kehtestamine“ kehtestatud Karola katastriüksuse detailplaneering. Planeeringuga nähti ette maa juhtotstarbe muumine elamumaaks. Ehitisregistri andmetel katastriüksusel hooned puuduvad.

Planeerimisseaduse § 140 lg 7 kohaselt tuleb detailplaneeringu muutmiseks koostada uus sama planeeringuala hõlmav detailplaneering, lähtudes planeerimisseaduses detailplaneeringu koostamisele ettenähtud nõuetest.

Enno Rimmel on 16.09.2024 allkirjastatud lepinguga nr DP360 (reg-nr 15-1/24/331) võtnud üle detailplaneeringu koostamise tellimise ja finantseerimise kohustuse.

Arvestades eeltoodud asjaolusid on planeeringuspetsialisti hinnangul tegemist üldplaneeringu kohase detailplaneeringu algatamisega ja ei ole vajalik algatada koostatava detailplaneeringu keskkonnamõju strateegilist hindamist, kuna planeeringuga ei kavandata tegevust, mis keskkonnamõju hindamise ja keskkonnajuhtimissüsteemi seaduse kohaselt on olulise keskkonnamõjuga tegevus. Kavandatava tegevusega ja detailplaneeringu elluviimisega ei kaasne eeldatavalt vahetu või kaudne mõju, mis võib ületada mõjuala keskkonnataluvust, põhjustada keskkonnas pöördumatuid muutusi või seada ohtu inimese tervise ja heaolu, kultuuripärandi või vara.

Tulenevalt eeltoodust ja võttes aluseks Eesti territooriumi haldusjaotuse seaduse § 141 lg 41, planeerimisseaduse § 4 lg 1, § 124 lg 10, § 125 lg 2, § 127, § 128 lg-d 1 ja 5, § 140 lg 7, keskkonnamõju hindamise ja keskkonnajuhtimissüsteemi seaduse § 35, Pärsti Vallavolikogu 19.04.2006 määrusega nr 13 „Üldplaneeringu kehtestamine“ kehtestatud Pärsti valla üldplaneeringu, Viljandi Vallavolikogu 28.02.2022 määruse nr 13 „Planeerimisseaduses sätestatud küsimuste lahendamise volitamine“ § 1 lg 1 ning arvestades esitatud taotlust:

1. Algatada detailplaneeringu koostamine Mustivere külas Karola tee 4 (katastritunnus 62901:002:0165) ja Karola tee (katastritunnus 62901:002:0162) katastriüksustel vastavalt lisatud asendiplaanile (lisa 1). Detailplaneeringu eesmärk on jagada katastriüksus kaheks elamumaa krundiks ning anda ehitusõigus üksikelamute püstitamiseks. Detailplaneeringuala suurus on ligikaudu 0,7 ha.
2. Anda detailplaneeringu koostamise lähteseisukohad vastavalt käesoleva korralduse lisale 2.
3. Mitte algatada koostatava detailplaneeringu keskkonnamõju strateegilist hindamist.
4. Viljandi Vallavalitsuse planeeringuspetsialistil korraldada planeeringu algatamise teate avaldamine:
	1. ajalehes Sakala 30 päeva jooksul peale korralduse jõustumist;
	2. Ametlikes Teadaannetes 14 päeva jooksul peale korralduse jõustumist;
	3. Viljandi valla veebilehel [www.viljandivald.ee](http://www.viljandivald.ee)
5. Korraldus jõustub teatavakstegemisest.

(allkirjastatud digitaalselt)

Alar Karu (allkirjastatud digitaalselt)

vallavanem Reet Pramann

vallasekretär